হাসপাতাল নিয়ে সাধারণ মানুষের আতঙ্ক যেন কাটছে না। মুর্শিদাবাদ মেডিক্যাল কলেজ ও হাসপাতালে অগ্নিকাণ্ডের জের মিটতে না মিটতেই আবার বিপর্যয় আর এক সরকারি হাসপাতালে। এবারের ঘটনা মালদহ মেডিক্যাল কলেজ ও হাসপাতালে।
গতকাল সকালেই ঘটা করে হাসপাতালে অনুষ্ঠিত হয় সাফাই অভিযান। আর রাতেই সাপের কামড় খেতে হল হাসপাতালে ঘুমন্ত এক রোগীর আত্মীয়াকে। যে ঘটনার জেরে আতঙ্কিত রোগী সমেত আত্মীয় পরিজনেরা। সাফাই অভিযানের কার্যকারিতা নিয়েও উঠছে প্রশ্ন।
মালদার কালিয়াচক থানার অন্তর্গত আলিপুর ২ গ্রাম পঞ্চায়েতের মহেশপুরের সুকুরুদ্দিন মোমিন হৃদরোগে আক্রান্ত হয়ে ছ’দিন আগে মালদহ মেডিক্যাল কলেজ হাসপাতালে ভর্তি হন। মেডিক্যাল কলেজে তাঁর সঙ্গে ছিলেন স্ত্রী জাকিয়া বিবি। হাসপাতালের পুরুষ বিভাগে মহিলাদের থাকার নিয়ম নেই বলে গতকাল রাতে জাকিয়া বিবি শুয়েছিলেন এমারজেন্সির সামনে। তাঁর পাশে ছিলেন অন্যান্য রোগীর আত্মীয়রা। সকালেই যখন গভীর ঘুমে আছন্ন তখনই একটি সাপ এসে জাকিয়ার কপালে ছোবল মারে। জাকিয়া আতঙ্কে চিৎকার করে ওঠেন। দেখা যায়, সাপটি তাঁকে ছোবল মেরে পালিয়ে যাচ্ছে। উপস্থিত অন্যান্য রোগীর আত্মীয়রা আতঙ্কিত হয়ে পড়েন। 
তৎক্ষণাৎ জাকিয়া বিবিকে মালদা মেডিক্যাল কলেজেরই মহিলা বিভাগে ভর্তি করা হয়। তাঁর অবস্থা এখনও আশঙ্কাজনক। কিন্তু খোদ সরকারি মেডিক্যাল চত্বরে এভাবে সাপের আনাগোনা সকলকেই চিন্তায় ফেলেছে। বিষয়টিতে সরকারি মেডিক্যাল কলেজের বেহাল অবস্থাটিই আবার প্রকাশ্যে চলে এসেছে। 
আরও পড়ুন
খড়্গপুরে বিদ্যালয়ে হানা ৬ ফুট লম্বা অজগরের। কী ঘটল তারপর?
বোটানিক্যাল গার্ডেনে সাপের উপদ্রব। আতঙ্কে প্রাতঃভ্রমণকারীরা